חוק הביטוח הלאומי (תיקון מס' 200), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2691, עמ' 164, 2018-02-15T00:00:00+02:00
בתיקון לחוק הביטוח הלאומי [נוסח משולב],התשנ''ה–1995, נעשו מספר שינויים הנוגעים להעלאת קצבת הנכות: 
1.  נקבע כי קצבאות נכות כללית לפי פרק ט' יוצמדו לשכר הממוצע במשק במקום למדד המחירים לצרכן, החל מינואר 2022. 
2. נקבע כי סכום הכנסת העבודה שאינו מובא בחשבון לעניין ניכוי מקצבת הנכות (דיסריגארד) יעמוד על סך של 3700 שקלים חדשים, במקום סכום של 2873 שקלים חדשים שהיה קודם לכן. 
3. נקבעה תוספת חדשה שתיחשב חלק מהקצבה בסכום של 470 שקלים חדשים. תוספת חדשה זו תינתן לכל הזכאים לקצבה חודשית מלאה, לרבות מי ששוהה במוסד במימון ציבורי, והוא זכאי לה במלואה, ללא ניכוי. תוספת חדשה זו תינתן במלואה גם למי שדרגת אי הכושר להשתכר שלו היא 74% ומטה, וזאת אף שקצבת הנכות שהוא זכאי לה היא חלקית. 
4. נקבע כי כל מי שהיה זכאי לקצבה חודשית נוספת, יקבל במקומה תוספת לקצבתו  בסכום אחיד של 452 שקלים חדשים.
5. מקבלי גמלה לשירותים מיוחדים (שר"מ), בשתי הרמות הגבוהות מקבלים תוספת של 200 שקלים חדשים לגמלה.
7. מי שקיבל קצבת נכות ועבר לפני תחילת החוק לקבל קצבת אזרח ותיק, יקבל מחצית מסכום התוספת החדשה שניתנת במסגרת חוק זה (כלומר, תוספת של 235 ₪). מקבל קצבת אזרח ותיק שכתוצאה מקבלת התוספת יחדל להיות זכאי לגמלת הבטחת הכנסה, תישמר זכאותו להטבות הנלוות לאותה גמלה. 
9. על שר העבודה, הרווחה והשירותים החברתיים ושר האוצר, להגיש עד סוף שנת 2019 המלצות לעניין העלאת קצבאות הנכות בשנים 2020 ו-2021, בכפוף למגבלת סכום כוללת, ובאופן שההגדלה האחרונה בשנת 2021 תביא את סכום הקצבה החודשית המלאה לסך של 3700 שקלים חדשים לפחות.
10. בנוסף להגבלות הקיימות על שכר הטרחה למי שמייצג או מטפל בתביעה לגמלה, נקבע לגבי מי שכרת כבר הסכם התקשרות שהוא לא יוכל לגבות כל חלק מהתוספות המשולמות לפי תיקון זה, ואילו לגבי מי שטרם נכרת לגביו הסכם התקשרות, לא יובא בחשבון לחישוב שכר הטרחה סכום של 300 שקלים חדשים מסכומי הגדלת הקצבה שנעשו בתיקון זה, ואם תהיה הגדלה עתידית בשנים 2020 ו-2021 לא יובא בחשבון לחישוב שכר הטרחה שיעור של 40% מהגדלה עתידית כאמור.